作者:史達祖
標題:風流子
內容:飛瓊神仙客，因遊戲、誤落古桃源。藉吟箋賦筆，試融春恨，舞裙歌扇，聊應塵緣。遣人怨，亂雲天一角，弱水路三千。還因秀句，意流江外，便隨輕夢，身墮愁邊。風流休相誤，尋芳縱來晚，尚有它年。只為賦情不淺，彈淚風前。想霧帳吹香，獨憐奇俊，露杯分酒，誰伴嬋娟。好在夜軒涼月，空自團圓。